Source: http://www.bihon.ro/putem-zice-ca-suntem-favoriti/1214444
Timestamp: 2019-11-20 02:15:48+00:00

Document:
Putem zice ca suntem favoriti - BIHON
Putem zice ca suntem favoriti
la	4. decembrie 2012 14:34
Orădenii vizează cea de-a zecea victorie stagională din acest campionat
Baschetbaliştii de la CSM Oradea dispută miercuri seară meciul de acasă cu BC Mureş.
La Arena „Antonio Alexe” are loc miercuri, cu începere de la ora 19:15, partida dintre CSM Oradea şi BC Mureş Târgu Mureş, din cadrul etapei a 11-a a Ligii Naţionale de baschet masculin. Întâlnirea promite o dispută aprigă, între două echipe de top ale actualei ediţii.
CSM Oradea este lidera clasamentului, cu nouă victorii şi un singur eşec la pasiv. La rândul lor, târgmureşenii sunt „pe val”, venind după o victorie clară obţinută în faţa uneia din candidatele la titlu, U Mobitelco Cluj-Napoca. Baschetbaliştii orădeni au înregistrat cinci succese consecutive în ultimele etape, dar îi aşteaptă o serie foarte dificilă, ei urmând să întâlnească în următoarele runde formaţii redutabile: BC Mureş (acasă), CSM Bucureşti (în deplasare), Energia Rovinari (acasă), U Mobitelco (în deplasare) şi SCM U Craiova (acasă).
„Suntem conştienţi că ne aşteaptă meciuri grele în etapele care urmează, primul dintre ele fiind cel cu Târgu Mureş. Este un adversar puternic, capabil să învingă orice echipă, dovadă fiind victoria din etapa trecută în faţa Clujului. Ne vom concentra şi îi vom trata cu toată atenţia. Suntem decişi să câştigăm, pentru a avea continuitate în victorii”, ne-a declarat managerul CSM Oradea, Şerban Sere.
Atuul terenului propriu
Oficialul orădean consideră că echipa sa porneşte cu prima şansă, prin prisma formei celor două protagoniste. „Mureşul nu ne-a învins la Oradea niciodată în ultimele sezoane, dar noi nu considerăm că tradiţia ar fi un factor determinant pentru obţinerea victoriei. Ne putem considera totuşi favoriţi prin prisma formei bune în care ne aflăm în actuala ediţie şi datorită faptului că jucăm în faţa publicului nostru. Dorim să confirmăm rezultatele bune de până acum şi să învingem din nou”, a conchis managerul orădenilor.
Antrenorul Cristian Achim speră să poată conta pe toţi componenţii lotului. Unii jucători au probleme medicale minore, dar este de aşteptat ca ei să fie apţi de joc la ora partidei. CSM Oradea şi BC Mureş s-au mai întâlnit o dată în acest sezon, în primul tur al Cupei României, la Sibiu, când orădenii s-au impus cu scorul de 77-66. Meciul de miercuri va fi condus de brigada de arbitri Fabiana Niţu – Alin Mircea Faur şi Vlad Potra, comisar FR Baschet fiind Florin Baloşescu.

References: CSM 
 CSM 

CSM 
 CSM 
 CSM 
 CSM